Согласно Член 22 став 1 точка 5 и Член 30 од Законот за локална самоуправа, имајќи ги предвид резултатите од спроведената анкета, а заради изготвување на годишна Програма за активностите во областа на спортот и младите во Општина Битола за 2023, Општина Битола, објавува

**ЈАВЕН ПОВИК**

**за доставување на предлог програми и проекти за Програма за активностите од областа на спортот и младите во Општината Битола за 2023 година**

**I ОПШТИ ИНФОРМАЦИИ**

Општина Битола ќе ги поддржи манифестациите, програмите и проектите кои се во насока на развој, популаризација на спортот и учество на младите во достојно репрезентатирање на можностите и потенцијалите на општината. Предлог активностите кои се предвидени во програмата се поделени во 5 основни ставки чиј содржински концепт ќе биде во следниве области:

• Поддршка и унапредување на спортот, спортските клубови/здруженија и индивидуални спортисти кои егзистираат на подрачјето на Општина Битола

• Поддршка и развој на училишен спорт со реализирање на спортски активности и систем на натпревари на учениците

• Поддршка на рекреативни активности на граѓаните и рекреативни активности на лица со посебни потреби

• Поддршка на традиционални манифестации, хуманитарни манифестации и манифестации од особен интерес на општина Битола

• Поддршка на дополнителни програми и проекти на останати спортски организации и спортски друштва кои се од интерес на Општина Битола

**II ПРАВО НА УЧЕСТВО**

**Право на учество на јавниот повик** имаат сите заинтересирани субјекти, физички лица, правни лица, спортски здруженија, владини организации и јавни установи од областа на спортот чиешто регистрирано седиште односно живеалиште се наоѓа на подрачјето на Општина Битола. Ако апликантот е со седиште во друга општина, проектот/активноста треба да биде одржана на територија на општина Битола.

**III КАТЕГОРИИ ВО КОИ МОЖЕ ДА АПЛИЦИРААТ ЗАИНТЕРЕСИРАНИТЕ СУБЈЕКТИ**

1. **Спортски манифестации**

Општина Битола ќе ги финансира спортските манифестациите од локален, регионален, национален и меѓународен карактер за кои има интерес од страна на граѓаните и кои се во интерес на развојот на спортот во општината и тоа:

* 1. Традиционални манифестации
	2. Манифестации од особен интерес
	3. Хуманитарни манифестации
1. **Училишен спорт**

Општина Битола ќе ги финансира програмите, проектите и спортските активности на учениците со цел да се унапреди училишниот спорт и зголемување на бројот на ученици во спортските активности и системот на натпревари.

* 1. Спорт во основните училишта
	2. Спорт во средните училишта
	3. Универзитетски спорт
1. **Спорт за сите**

Општина Битола ќе ги поддржува програмите и проектите за масовен рекреативен спорт на граѓаните во општината за да му се овозможи на секој граѓанин согласно неговите потреби и можности активно вклучување во спортскиот живот на општината.

1. **Спорт за лица со посебни потреби**

Општина Битола ќе ги поддржува активностите и проектите на спортските клубови/здруженија кои што работат со деца и лица со посебни потреби.

1. **Натпреварувачки спорт**

Општината ќе ги поддржува програмите/проектите на спортските клубови/здруженија /акционерски друштва кои се натпреваруваат во највисоките лиги.

1. **Дополнителни активности**

Општина Битола ќе ги поддржува иницијативите и активностите за одвивање и развој на други дополнителни спортски активности кои што имаат значајно место во спортскиот живот на Општина Битола.

1. **Млади**

Општина Битола ќе овозможи реализација на програми/проекти за активно вклучување на младите кои опфаќаат сфери на интерес на младата популација.

**IV ПОТРЕБНИ ДОКУМЕНТИ ЗА ПРИЈАВУВАЊЕ**

**За правни лица:**

**-** Барање (Апликација за наведената категорија од 1 - 7)

- Копија од Решение за дејност спорт

- Копија од Тековна состојба од Централен регистар не постара од 3 месеци

- Изјава од овластено лице на апликантот, дека по реализацијата на активноста до Општина Битола ќе се достават наративен извештај со фотографии и финансиски извештај - докази за направените трошоци (копии од фактури, фискални сметки со сметкопотврди, налози за плаќање од банка) во текот на активноста (Проектот) заверена на нотар (во оригинал) – истата се доставува при потпишување на договорот

-Финансиски извештај за добиените средства од Општина Битола во 2021/22 и начинот на нивната наменска реализација со копии од соодветни финансиски документи;

**За физички лица:**

**-** Барање (Апликација за наведената категорија од 1 - 7)

- Изјава дека по реализацијата на активноста до Општина Битола ќе се достават наративен извештај со фотографии и финансиски извештај - докази за направените трошоци (копии од фактури, фискални сметки со сметкопотврди, налози за плаќање од банка) во текот на активноста (Проектот) заверена на нотар (во оригинал) - истата се доставува при потпишување на договорот**.**

-Финансиски извештај за добиените средства од Општина Битола во 2021/22 година и начинот на нивната наменска реализација со копии од соодветни финансиски документи;

**V КРИТЕРИУМИ ЗА ОЦЕНУВАЊЕ НА ПРОЕКТИТЕ**

- Опис на Проект/Програма/Активност ( дали е во календарот на спортската федерација (да се наведи федерацијата) , дали проектот/програмата/активноста е во календарот на меѓународната спортска асоцијација, со статус и категорија на меѓународен натпревар и сл. (да се наведи асоцијацијата), организационен одбор на манифестацијата)

- број на спортисти, спортски екипи кои ќе учествуваат

- број на лица со посебни потреби вклучени во активноста

- број на жени вклучени во манифестацијата – максимум 30 бода

- Биографија или профил на апликантот (реализирани проекти и минато искуство - признанија, награди, позитивни критики и друго) – максимум 30 бода

- Релевантност на проектот и степенот на влијание врз квалитетот на спортскиот живот на општина Битола – максимум 20 бода

- Финансиски план (буџет) – активностите имаат реални проекции кои се соодветно изразени во буџетот – максимум 20 бода

Висината на износот со кој финансиски ќе бидат поддржани прифатените проекти, ќе биде одлука на комисијата, согласно извршеното бодување и комплексноста на предлог проектот (апликацијата). Одобрените финансиски средства на апликантот чиј проект ќе биде одобрен, ќе бидат исплатени по реализацијата на настанот/проектот и доставениот извештај.

**VI НАЧИН НА АПЛИЦИРАЊЕ**

Апликацијата за учество во одредена категорија од Програмата за активностите во областа на спортот и младите во Општината Битола за 2023 година, мора да биде пополнета на компјутер (пријави напишани на рака нема да бидат прифатени) и да биде поднесена на македонски јазик. Апликацијата е достапна на веб страницата на Општина Битола **www.bitola.gov.mk**

Повикот трае од 26.10.2022 до 22.11.2022 до 15.30 часот.

Краен рок за поднесување на апликацијата со прилозите во 1 примерок е вторник 22-ри ноември 2022 год. до 15.30 часот. Овој краен рок е валиден и за апликациите со прилозите доставени лично (на рака), пратени преку пошта или курирска служба. Сите апликации со прилозите мора да бидат примени од страна на општина Битола пред крајниот рок (а не само пратени). Датумот на испраќање нема да биде земен предвид.

Апликацијата со прилозите која е поднесена лично, преку пошта или курирска служба мора да биде доставена пред истекот на крајниот рок на следнава адреса: Општина Битола, Булевар 1 Мај бр.61, Битола, со назнака за „ Програмата за активностите во областа на спортот и младите во Општината Битола за 2023 година “ – категорија (се избира описот на една од наведените 7 категории“ или по електронски пат на e-mail: sport@bitola.gov.mk

Ненавремена, нецелосна и неуредна документација нeма да биде предмет на разгледување од страна на Комисијата.

Одлуката на Комисијата за оценување и избор е конечна.

Апликантите коишто имаат забелешки на процесот или оценувањето, може да поднесат барање за појаснување до Општина Битола, кое мора да биде во пишана форма, во рок од 10 дена по известувањата за доделени средства, а треба да се поднесе во Архивата на Општина Битола или на електронската адреса sport@bitola.gov.mk

Телефон за контакт 047 208 338

**VII ДОПОЛНИТЕЛНИ ИНФОРМАЦИИ**

Општина Битола, го задржува правото, за дополнителна покана и внесување на нови содржини во одредена категорија, зависно од потребите и интересот на граѓаните, а согласно изготвен извештај од страна на Комисија за евалуација, формирана од градоначалникот.

**Напомена:** Доставените апликации, претставуваат основа за креирање на „Програма за активностите во областа на спортот и младите во Општината Битола за 2023 година“ и планирање на Буџетот за оваа намена, додека Јавниот повик за финансиска поддршка на спортските клубови/здруженија/индивидуални спортисти ќе биде објавен најдоцна до април 2023 година.